**Zabeležka sestanka s programskimi hišami glede IT podpore za uporabo elektronskih osebnih izkaznic**

Sestanek je bil 27. 3. 2023 ob 12h preko Microsoft Teams.

Udeleženci:

* ZZZS: Nives Meserko, Dejan Žakelj, Andrej Rihtaršič, Tomaž Marčun
* Programske hiše in izvajalci zdravstvenih storitev: Gregor Bauer, Renata Bevc, Goran Brumen, Robert Bezjak, Damjan Borovnik, Goran Brumen, Mitja Cukjati, Milan Črv, Denis Drajzibner, Aleš Gamse, Anže Gašperlin, Anže Jenšterle, Blaženka Josipović, Iztok Kilibarda, Gregor Kodrun, Aljoša Košeljnik, Drago Kotnik, Andrej Lahovec, predstavnik podjetja Laser line, Marjana Pikec, Primož Pisk, predstavnik podjetja Pharmaco, Boštjan Pokrivač, Milan Pukšič, Emil Razpet, predstavnik podjetja Ros, Dušan Saurin, Peter Sedeljšak, Franc Ščap, Tomaž Šifrar, Mitja Škuver, Tomaž Tušar, Roman Vajs, Tatjana Vidjak, Andrej Žlender.

Vsebina sestanka:

**1. Informacije za programske hiše**

Predstavniki ZZZS so v obliki prezentacije podali informacije o uporabi elektronskih osebnih izkaznic (eOI) za dokazovanje lastnosti zavarovane osebe in nadgradnjah programske knjižnice IHIS. Predstavili so tudi terminski načrt uvedbe dopolnitev vstopne točke. Prezentacija je priloga k zapisniku.

ZZZS bo na vstopni točki sledil ali posamezen izvajalec že dostopa z novo različico knjižnice IHIS2, ki omogoča uporabo eOI.

**2. Odgovori na vprašanja programskih hiš**

Predstavniki ZZZS odgovorili na vprašanja programskih hiš.

**Vprašanje:** Kako bo izvajalec pridobil ZZZS število zavarovane osebe v izjemnih primerih dostopa do podatkov brez KZZ, saj ZZZS številka ni napisana na eOI?

**Odgovor**: Z uvedbo eOI se pravila za dostop brez KZZ ne bodo spremenila. Enaka pravila, kot veljajo za dostop brez KZZ, veljajo tudi za dostop brez eOI. Če je npr. eOI okvarjena, izvajalec navede isti izjemni primer dostopa brez KZZ, kot v primeru, ko je okvarjena KZZ. V tem primeru lahko izvajalec iz zunanjosti eOI prebere EMŠO in v on-line sistemu dostopa do osnovnih osebnih podatkov po EMŠO in tako pridobi ZZZS število osebe. V nekaterih izjemnih primerih dostopa brez KZZ izvajalec ZZZS številko zavarovane osebe pridobi iz lokalnega informacijskega sistema (npr. za pripravo na obisk na domu). Z uvedbo eOI se ti postopki ne spreminjajo.

**Vprašanje**: Ali je predvideno, da se bodo KZZ prenehale izdajati?

**Odgovor**: KZZ se bodo izdajale še naprej. Prihodnji načrti so, da se bo zavarovana oseba, ko ji poteče veljavnost KZZ, lahko odločila, ali želi prejeti novo KZZ ali pa bo uporabljala eOI.

**Vprašanje**: Če zavarovane osebe ne bodo več imele KZZ, ne bodo poznale svoje ZZZS številke.

**Odgovor**: Ko zavarovane osebe ne bodo več dobile KZZ, ker bodo pravice koristile z eOI, bo moral ZZZS prilagoditi nekatere svoje informacijske rešitve, kjer se sedaj navede ZZZS številka zavarovane osebe. Potrebno bo tudi npr. prilagoditi rešitev za mobilno preverjanje urejenosti zavarovanja, ki jo uporabljajo registrirani zdravstveni delavci.

**Vprašanje**: Ali mora izvajalec beležiti sled, iz katere bo razvidno, s katero vrste kartice zavarovanca je dostopal?

**Odgovor**: Takšne sledi izvajalcu ni potrebno beležiti.

**Vprašanje**: Ali se, zaradi uporabe eOI, kaj spremenijo pravila za obračun storitev za novorojenčka? Sedaj se te storitve evidentirajo na mamo.

**Odgovor**: Z uporabo eOI se ta pravila ne spreminjajo.

**Vprašanje**: Ali se sočasno z uporabo eOI v zdravstvenih aplikacijah uvaja tudi uporaba eOI na vrstomatih?

**Odgovor**: Uporaba eOI na vrstomatih bo uvedena nekoliko kasneje. Razvoj dopolnitev programske knjižnice za vrstomate je v zaključni fazi. Dinamika uvedbe podpore za uporabo eOI na vrstomatih bo sledila poteku prilagoditev informacijskih rešitev vrstomatov in glede na obseg potrebnega dela na lokacijah izvajalcev.

**Vprašanje**: Ali bo potrebna dopolnitev aplikacije za vrstomate, ker je pri eOI identifikacija zavarovane osebe drugačna, kot pri KZZ?

**Odgovor**: Aplikacije za vrstomate bo potrebno dopolniti. Pri KZZ naprava vrstomata ZZZS številko zavarovane osebe prebere iz KZZ. Pri eOI pa mora ta naprava iz eOI pridobiti serijsko številko in jo poslati strežni komponenti vrstomata, da pridobi ZZZS številko iz vstopne točke.

**3. Odprava morebitnih dodatnih pomanjkljivosti v programski knjižnici IHIS2**

Če se bodo v naslednjih dneh pri testiranju programske knjižnice IHIS2 pojavile kakšne dodatne napake, jih bo ZZZS sproti odpravil in objavil novo različico knjižnice.

**4. Uvedba IT rešitev pri izvajalcih**

Predstavniki programskih hiš so poročali, da v večini primerov programsko knjižnico IHIS2 vključijo v paket nove verzije aplikacije. Z namestitvijo aplikacije, se namesti tudi programska knjižnica.

Nekateri izvajalci zaradi varnostnih razlogov sami nameščajo programsko knjižnico.

Programsko knjižnico je potrebno posebej namestiti tudi v terminalskih okoljih, kjer se knjižnica namesti na terminalskega klienta. Z nameščanjem programske knjižnice bodo ti izvajalci imeli nekaj dela.

**5. Razno**

Pri izvajalcih se odsvetuje nameščanje medprogramja ID Protect, ki je razvit za uporabo eOI. Medprogramje zaradi prioritetne komunikacije z eOI namreč upočasni delovanje IHIS2.

Ljubljana, 28. 3. 2023

Zapisal: Tomaž Marčun